Title: ประกาศกระทรวงมหาดไทย เรื่อง การเปิดจุดผ่านแดนชั่วคราวเพื่อดำเนินการตามโครงการก่อสร้างสะพานข้ามแม่น้ำโก-ลก ที่ บูเก๊ะตา

ประกาศกระทรวงมหาดไทย

ประกาศกระทรวงมหาดไทย
เรื่อง
การเปิดจุดผ่านแดนชั่วคราว
เพื่อดำเนินการตามโครงการก่อสร้างสะพานข้ามแม่น้ำโก-ลก
ที่ บูเก๊ะตา

ด้วยรัฐบาลแห่งราชอาณาจักรไทยกับรัฐบาลแห่งประเทศมาเลเซีย
ได้มีความตกลงว่าด้วยการก่อสร้างสะพานข้ามแม่น้ำโก-ลก ที่บูเก๊ะตา ซึ่งลงนาม เมื่อวันที่
๑๔ ตุลาคม ๒๕๔๗ กำหนดให้มีความร่วมมือในการก่อสร้างสะพานข้ามแม่น้ำโก-ลก
เชื่อมระหว่างพื้นที่บ้านบูเก๊ะตา อำเภอแว้ง จังหวัดนราธิวาส กับบ้านบูเก๊ะบุหงา
รัฐกลันตัน ประเทศมาเลเซีย

เพื่ออำนวยความสะดวกในการก่อสร้างสะพานข้ามแม่น้ำโก-ลก
ดังกล่าว ให้สามารถดำเนินการไปด้วยความเรียบร้อย
และให้การปฏิบัติเป็นไปโดยถูกต้องตามกฎหมาย และระเบียบของทางราชการ
อาศัยอำนาจตามมาตรา ๑๑ และมาตรา ๒๓ แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทย จึงประกาศเปิดจุดผ่านแดนชั่วคราว ณ
บริเวณพื้นที่ก่อสร้างสะพานข้ามแม่น้ำโก-ลก ที่บ้านบูเก๊ะตา อำเภอแว้ง
จังหวัดนราธิวาส ตรงข้ามบ้านบูเก๊ะ บุหงา รัฐกลันตัน ประเทศมาเลเซีย
สำหรับให้บุคคล เจ้าหน้าที่ เครื่องจักร วัสดุอุปกรณ์ รวมทั้งพาหนะที่เกี่ยวข้อง
ผ่านเข้า - ออกเขตก่อสร้างสะพานข้ามแม่น้ำโก-ลกฯ ดังกล่าว แต่ไม่รวมถึงการสัญจรไปมา
ของบุคคลหรือพาหนะอื่น ที่ไม่มีหน้าที่เกี่ยวข้องกับการก่อสร้างสะพานฯ ทั้งนี้
การกำหนดพื้นที่เขตก่อสร้างและพิธีการต่างๆ ที่เกี่ยวข้องในการผ่านเข้า - ออก
เขตก่อสร้าง ให้เป็นไปตามข้อปฏิบัติว่าด้วยเขตก่อสร้าง (Free Construction
Zone) ภายใต้ความตกลงระหว่างรัฐบาลแห่งราชอาณาจักรไทยกับรัฐบาลแห่งประเทศมาเลเซีย
ว่าด้วยการก่อสร้างสะพานข้ามแม่น้ำโก-ลก ที่บูเก๊ะตา ลงวันที่ ๑๔ ตุลาคม ๒๕๔๗

ให้ส่วนราชการที่เกี่ยวข้องเข้มงวดกวดขันในเรื่องการรักษาความปลอดภัยในพื้นที่ก่อสร้างและบริเวณใกล้เคียง
และรวมไปถึงการเข้มงวดกวดขันในเรื่องการลักลอบยาเสพติด
อาวุธสงครามและสิ่งผิดกฎหมายอื่นๆ
ตลอดจนควบคุมดูแลการปฏิบัติงานในการก่อสร้างสะพานฯ
ให้เป็นไปตามกฎหมายและระเบียบที่เกี่ยวข้องด้วย
เมื่อการก่อสร้างสะพานแล้วเสร็จให้ปิดจุดผ่านแดนชั่วคราวดังกล่าว

ทั้งนี้ ตั้งแต่วันที่ ๑ มกราคม พ.ศ. ๒๕๕๐
เป็นต้นไป[๑]

ประกาศ
ณ วันที่ ๒๘ ธันวาคม พ.ศ. ๒๕๔๙
อารีย์
วงศ์อารยะ
รัฐมนตรีว่าการกระทรวงมหาดไทย

โสรศ/ผู้จัดทำ
๑๙
มกราคม ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๒ ง/หน้า ๑๕/๘ มกราคม ๒๕๕๐